Mikulec, Roman, minister vnútra SR (2021-05-03):
Ďakujem pekne, pán predsedajúci. Vážení páni poslanci, vážené panie poslankyne, napriek tomu, že máme za sebou len prvý rok vládnutia, myslím, že ten rok bol veľmi náročný, veľmi ťažký a všetci veľmi dobre vieme, že v drvivej väčšine času spojený so zvládaním pandémie. Bola to zaťažkávajúca skúška pre každého člena vlády a ja som presvedčený, že každý jeden člen vlády spravil všetko preto, aby sme zvládli pandémiu, aby sme zachránili čo najviac životov a zdravia občanov Slovenskej republiky. Samozrejme, že po vojne je každý generál, ale pri prijímaní ťažkých a nepríjemných rozhodnutí, častokrát, samozrejme, finálna zodpovednosť je vždy na konkrétnom členovi vlády alebo ministrovi. A z opozičného kresla sa veľmi ľahko hovorí s nulovou zodpovednosťou a rozdáva karty. Ale chápem to, samozrejme, je to aj politika. Pandémia poľavuje, ja som veľmi rád, že tie čísla klesajú, ale ministerstvo vnútra nepoľavuje, práve naopak. Napriek mimoriadne vyčerpávajúcemu boju s pandémiou sme nazaháľali ani v iných oblastiach počas celého roka a touto cestou sa chcem v prvom rade poďakovať všetkým kolegom z ministerstva vnútra a všetkým zložkám ministerstva vnútra, Policajnému zboru, Hasičskému záchrannému zboru, Horskej záchrannej službe a naozaj všetkým pracovníkom aj civilným pracovníkom ministerstvu vnútra podriadených útvarov, pretože si myslím, že si splnili svoje úlohy napriek mnohým ťažkým podmienkam, ktoré sa tu roky neriešili v rezorte vnútra, tak si splnili úlohy so cťou a ja som na nich hrdý a aj na to, akým spôsobom pandémiu zvládli. A, samozrejme, nielen pandémiu, ale aj všetky ostatné úlohy. Bolo to, samozrejme, spojené s enormným vypätím a niekedy až nadľudskými výkonmi, to musím veľmi úprimne povedať, netýkalo sa to len pandémie, ale aj ostatných úloh, ktoré sme si stanovili v programovom vyhlásení vlády ešte na úvod funkčného obdobia tejto vlády alebo teda tej predošlej. A som osobne rád, že programové vyhlásenie vlády, tak ako je aj teraz nakoncipované a napísané, sa nesie v podobnom duchu, pretože za rezort vnútra a za kapitolu bezpečnosť a verejný poriadok, myslím si, že sú tam veľmi dobré veci, ktoré nielenže už sme zahájili a mnohé z nich sú v rozpracovaní, niektoré aj splnené, ale myslím, že aj do budúcna a verím, že sa nám podaria ďalšie veľmi dobré veci splniť. Z nového návrhu programového vyhlásenia vlády bola vypustená úloha v časti – Boj s byrokraciou – týkajúca sa registra mimovládnych neziskových organizácií. Ten bol spustený ministerstvom vnútra k 1. januáru 2021. Úlohy, ktoré ešte splnené neboli, plníme priebežne v rezorte vnútra a, samozrejme, aj v súlade s plánom legislatívnej činnosti vlády. Žiaľ, pravdou zostáva, že množstvo procesov pandémia spomalila a my sme museli doslova nanovo budovať zničený a zdecimovaný rezort vnútra v mnohých oblastiach, ktorý predošlé vedenie vyžmýkalo doslova do posledného centa. Veci boli robené častokrát len naoko, vnútri bol chaos v mnohých procesoch a, samozrejme, že toto nám absolútne nezľahčovalo prácu v boji s pandémiou. Po príchode do rezortu ma šokovali napríklad prázdne sklady, chýbajúca výstroj a výzbroj nielen pre policajtov, ale aj pre hasičov. Hoci existuje tzv. bodový systém, za ktorý si či policajti, alebo hasiči mohli nakupovať výstrojné súčiastky, tak oni si nemali, samozrejme, čo nakúpiť, pretože v skladoch nebolo nič. Je absolútne nemysliteľné, aby príslušníci záchranných zložiek si museli nakupovať výstrojné súčiastky na to, aby mohli plniť úlohy, ktoré im vyplývajú z pracovného zaradenia a zo zákona, aby si museli nakupovať za vlastné prostriedky a rôznym iným spôsobom len nie tým, akým by to malo fungovať v rezorte vnútra. Som rád, že sme absolvovali úspešné a transparentné výberové konania a sklady sa postupne začínajú plniť a to nielen obuvou, ale aj, samozrejme, služobným odevom. Zabezpečili sme policajtom viac ako 30-tisíc párov obuvi. K dispozícii majú už dnes v skladoch niektoré výstrojné súčiastky odevné. Samozrejme, sa nám podarili, čo je veľmi dobrá vec, zásahové, ťažké zásahové mundúry pre hasičov, ktoré boli po životnosti. Čoskoro k nim pribudnú prilby, rukavice, ďalšie doplnky, bez ktorých si ťažko viem predstaviť činnosť hasičov, a myslím si, že každý občan Slovenskej republiky to vníma v prípade, že hocikoho z Hasičského záchranného alebo Policajného zboru potrebuje. Predchádzajúcemu vedeniu rezortu sa totiž podarilo zakontrahovať firmu, ktorá nebola schopná dodať to, k čomu sa zmluvne zaviazala. Oceňujem v tomto zmysle aj to, že súčasťou aj plánu obnovy je technická modernizácia a vybavenie Hasičského záchranného zboru a v súlade so štandardami iných krajín, a to nehovorím len o požiarnej technike či osobných ochranných prostriedkoch, o ktorých sa doposiaľ naozaj hasičom mohlo len snívať, ale hovorím aj o rekonštrukcii hasičských staníc. Verím, že nikde na Slovensku sa už nezopakuje prípad Dolného Kubína, kde hasiči neuveriteľných 10 rokov čakajú na zrekonštruovanú stanicu v náhradných priestoroch. A ja verím, že sa konečne dočkajú tento rok adekvátnych podmienok. Samostatnou kapitolou ministerstva vnútra je autopark. Deväť rokov neboli obstarávané vozidlá. Priemerná najazdenosť vozidiel v rámci celého ministerstva vnútra je 225-tisíc kilometrov a vek deväť rokov. Samozrejme, že tento stav má ďaleko od stavu, ktorý by si predstavovali nielen príslušníci Policajného zboru na plnenie každodenných povinností, ale myslím si, že to nepatrí do 21. storočia. K problému sme, samozrejme, pristúpili takpovediac od podlahy a vypracovali sme koncepčný materiál plán obnovy autoparku na roky 2021 až ´25, kde chceme vybudovať moderný, efektívny a ekologický vozový park. Zaviazali sme sa k tomu aj v projekte zelené ministerstvo vnútra, kde sme, samozrejme, začali aj spolupracovať na zadovážení, resp. nákupe, obstaraní aj hybridných, resp. ekologicky menej náročných vozidiel. Samozrejme, máme pripravené také veci, ako je carsharing, ako sú zefektívnenie jednotlivých procesov využívania vozidiel, ktoré do budúcnosti by prinieslo, samozrejme, aj úsporu, ale hlavne efektívnejšie využívanie vozidiel a najmä prístup vozidiel tam, kam ich najviac potrebuje, a to do výkonu Policajného zboru, na čo sa veľmi často zabúdalo v minulosti. Môžem potvrdiť, že policajti čoskoro dostanú 52 nových motoriek. Toto je obzvlášť kapitola, kde jednoducho používali motorky z roku 2004. Tie motocykle neboli ani špeciálne policajné motocykle. Boli upravované rôznym pokútnym spôsobom a boli dokonca nebezpečné pri prevádzke. Podotýkam, že sme nakúpili nové motocykle, špeciály pre príslušníkov Policajného zboru s 25-percentnou zľavou oproti trhovej cene. Na základe pripravovanej legislatívy o podpore ekologických vozidiel, ako som už spomenul, ktorá zaväzuje štát minimálne k 22-percentnému podielu takýchto vozidiel už pri ich obstaraní, sme do plánu obstarávania na roky 2021 až ´23 zapracovali ich nákup. Keďže rezort doposiaľ hybridné ani elektrické vozidlá neobstarával, pristúpili sme najprv k testovaniu vo výkone formou zmluvy o výpožičke so spoločnosťami, ktoré nám 24 ekologických vozidiel zapožičali bezplatne. Rovnako postupujeme aj v oblasti tak dôležitých vrtuľníkov, ktoré dlhodobo rezort vnútra nemá toľko, koľko by ich potreboval, keďže sa tu s podporou bývalého vedenia rezortu ministerstva vnútra vnucovali nákupy vrtuľníkov, ktoré nikto zo zložiek ministerstva vnútra v konečnom dôsledku ani nechcel. Keby nebolo takýchto prešľapov alebo takejto neprofesionality bývalého vedenia, už dnes sme mohli mať osem nových vrtuľníkov, ktoré sa, ako aj v nedávnej minulosti ukázalo pri zásahu pri požiari na Záhorí, kde zasahoval vrtuľník s použitím bambi vaku a požiar sa podarilo zvládnuť oveľa skôr, ako s použitím automobilovej techniky. Pri obstarávaní vrtuľníkov sa snažili roky obstarať vrtuľníky, ktoré jednoducho nepatrili ani jednej zo zložiek a boli zmenené špecifikácie. To hovorím veľmi úprimne. Tie špecifikácie nemenil nikto iný ako len niekto len tak z brucha. My takto nepostupujeme a určite postupovať ani do budúcna nebudeme. Už dnes pracuje skupina, pracovná skupina, ktorá vyhodnocuje koncepciu letectva nielen pevných, ale aj teda vrtuľníkového letectva v rámci ministerstva vnútra, tak, aby všetky zložky, ktoré vrtuľníky používať chcú a majú, pretože na to jednoducho je to potrebné, aby mali vrtuľníky také, aké potrebujú. Do výkonu službu plánujeme tiež obstarať merače rýchlosti, analyzátori dychu či techniku na kontrolu zaťaženia náprav vozidiel v cestnej premávke. Vzhľadom na úlohy, ktoré bude ministerstvo vnútra zabezpečovať v najbližšom období, pripravujeme a už aj dokončujeme verejné obstarávania na množstvo systémov a zariadení. Národné personalizačné centrum Prezídia Policajného zboru by malo čoskoro prevádzkovať novú linku na výrobu dokladov, prostredníctvom ktorej bude vydávať elektronické doklady pre systém e-zdravie. Vzhľadom na záujem štátnych inštitúcií o služby vládneho cloudu je potrebné rozšíriť a obmedziť, pardon, obnoviť jeho hardware. Modernizuje sa tiež vyvolávací systém na klientskych centrách. Pracoviská dokladov, dopravné inšpektoráty, oddelenia cudzineckej polície chceme vybaviť novou výpočtovou technikou, pretože tie systémy, ktoré tam fungujú roky, jednoducho už nepatria naozaj do 21. storočia. Naplánovaných máme 164 investičných akcií v celkovom objeme 46 mil. eur. Cieľom je vylepšiť stav a predĺžiť životnosť budov v správe rezortu, znížiť ich energetickú náročnosť a vylepšiť pracovné prostredie pre klientov aj zamestnancov. Pripravujeme rekonštrukciu desiatich budov klientských centier. V rámci bežnej investičnej výstavby chce rezort vnútra opraviť 59 stavieb. Pokračovať budeme aj v budovaní špeciálnych výsluchových miestností. Úpravy pre ekologickejšie a lacnejšie fungovanie vykonáme postupne na 45 budovách, pre ďalších 42 pripravujeme momentálne projekty. Mohol by som ďalej pokračovať v týchto veciach, ale chcem zhrnúť časť k téme financie. Ihneď po nástupe na ministerstvo sme pristúpili k mapovaniu stavu ekonomického zabezpečenia rezortu a dospeli sme k záveru, že značnej časti komodít chýba koncepčnosť. Vzhľadom na situáciu s pandémiou a nepriaznivou rozpočtovou bilanciou bolo potrebné mnohé zámery prehodnotiť, sústrediť sa primárne na tie oblasti, ktorých nedostatok bezprostredne ohrozuje chod zložiek ministerstva. Absolútnym štandardom sa stali rokovania so zazmluvnenými dodávateľmi. Požadujeme, aby vzhľadom na covidovú situáciu, ktorá sa odráža aj na trhu, sa znižovali, samozrejme, aj ceny. Prejavilo sa to v hospodárení a to, že v niektorých zmluvách sa nám podarilo dosiahnuť úsporu až 70 %. Do procesov verejného obstarávania sme zaviedli predbežné trhové konzultácie, na základe ktorých dokážeme lepšie zadefinovať predmety zákazky a upokojiť trh a vyvinúť tak aj, samozrejme, tlak na konečnú cenu. Čo sa týka polície, myslím, že túto oblasť vnímajú občania Slovenskej republiky za uplynulý rok veľmi intenzívne a, samozrejme, že ju považujem aj ja za veľmi dôležitú a prioritnú. Záležalo mi na tom, aby policajti, vyšetrovatelia a mnohí ďalší od začiatku vedeli a cítili, že môžu pracovať slobodne, bez obáv, podľa najlepšieho svedomia a vedomia. Bolo kľúčové, aby cítili, že majú voľné ruky a že sa im snažíme vytvoriť tie najlepšie podmienky na to, aby mohli v kľude pracovať. Policajti totiž mnohí za predošlého vedenia museli poznať v prvom rade otázku na to, či je vôbec vôľa na to, aby sa niektoré veci vyšetrovali. Táto autocenzúra skončila. Mňa osobne neprekvapuje, že množstvu policajných funkcionárov, ale aj sudcom či prokurátorom niektoré vyhliadky do budúcnosti otvorili ústa. Vyšetrovatelia už dnes natoľko pokročili v rozpletaní rôznych kamarátšaftov a premyslených zlodejsko-gaunerských schém, že nejeden obvinený pochopil, že mu už nepomôže nikto. Hoci sa častokrát opozícia snaží spochybniť a dokonca aj niektorí jej členovia prichádzajú do otvorených vyhrážok o tom, ako budú po ich návrate mnohí vyšetrovatelia pykať, tak si myslím, že, a som o tom absolútne presvedčený, že obvinenia polície v medializovaných kauzách sú riadne podložené dôkazmi a stotožňujú sa s nimi nielen prokurátori, ale aj sudcovia. A to je jasný dôkaz toho, že polícia nezabudla pracovať a že čestnosť a úprimnosť zvíťazí. Som presvedčený o tom, že postupnými krokmi a systematickými krokmi dokážeme prinavrátiť dôveru občanov v Policajný zbor. Nemá zmysel sa stále vracať a reagovať na mediálne niektoré reakcie a výroky o tom, že či je v polícii, alebo medzi políciou a tajnou službou nejaká vojna a či sú to politické procesy a politické obete a či dochádza k nejakému vybavovaniu si účtov. Tieto motanice tu vždy boli a vždy budú a ja naozaj nechcem tráviť čas ich vyvracaním, pretože je to boj s veternými mlynmi. Som presvedčený a verím, že posledné slovo vždy budú mať dôkazy a súd. Pri... samozrejme, že vnímam aj diskusiu, ktorá sa v poslednej dobe rozpútala ohľadom väzby, a môžem povedať, že sme otvorení akejkoľvek diskusii. Netreba však zabúdať, že slušné zaobchádzanie a čistú celu si zaslúži každý, koho sa to, samozrejme, týka. Keď sme pri reformách, nesmiem obísť jeden z veľmi dôležitých reformných zámerov, ktorý máme, a to je reforma – nová koncepcia polície. Je nesmierne dôležité, aby bol výkon služby policajtov orientovaný na potreby občanov, aby policajti dokázali miestne aj vecne okamžite riešiť problémy zákonným spôsobom. V celom procese je pre nás absolútne kľúčové zvyšovanie dôveryhodnosti a spoločenského statusu policajta, stabilizácia osobného systému sociálneho zabezpečenia policajtov a zároveň optimalizácia a znižovanie finančnej náročnosti chodu Policajného zboru. Ide nám, samozrejme, o odbremenenie od zbytočnej byrokracie, ktorej musia mnohí čeliť v rámci Policajného zboru. Všetky... Pri analýzach berieme do úvahy aj územné členenie Slovenskej republiky, navrhovanú reformu súdnictva, ako aj nevyhnutnosť dodržiavania zásad trestného práva a správneho práva a všetky prípadné zmeny sú už v súčasnosti konzultované so všetkými dotknutými štátnymi orgánmi, čo do miestnej ale aj vecnej súčinnosti. Samozrejme, aj v tomto sa budeme snažiť využiť prostriedky z plánu obnovy a niekoľko miliónov, a to najmä v oblasti boja proti praniu špinavých peňazí, podporu finančného vyšetrovania a s tým súvisiacich nielen štrukturálne, ale personálnych vecí týkajúcich sa špecializovaných útvarov Policajného zboru. Som vďačný, že túto časť historického dokumentu a plánu obnovy verejne podporili a ocenili mnohé neziskové a mimovládne organizácie, podľa ktorých plán obnovy jasne ukazuje, že táto vláda myslí boj s praním špinavých peňazí vážne. Mohol by som ďalej pokračovať a ešte mám toho pripravené veľmi veľa, ale chcem vás na záver všetkých naozaj veľmi pekne poprosiť o podporu programového vyhlásenia vlády, pretože máme pripravených veľmi veľa vecí, ktoré by sme chceli občanom Slovenskej republiky predstaviť. Ďakujem pekne. (Potlesk.)